SELELEKELA

Na ka nako e nngwe o lakatsa, ha o bohile thelevishene sinema, eka o ka ba e mong wa dibapadi tsa dikgalala kapa boradipapadi ba hlahiswang? Ka dinako tse ding o itshwantsha eka o mohale paleng e bapalwang kapele ho wena. Ke wena ya thunyang mashodu le ho pholosa batshwaruwa; ke wena eo basadi ba kgahlwang ke yena; ke setshwantsho sa hao le aterese ya imeile tseo bohle ba di kopang. O boha mananeo a dipuisano a thelevishene a ka phirimana e kgolo moo motho ya tsebahalang haholo a botsitsweng dipotso. Mme o lakatsa eka naha e ka itshwareletsa molomong wa hao, mme e kope maikutlo a hao mabapi le ditaba tsa hajwale. Kapa ka matjeke o phetla karolo ya kgwebo ya koranta, mme o bala kholomo e mabapi le mohwebi e motjha ya atlehileng ya entseng tshibollo ya boemong ba matjhaba ka prokreme ya hae ya IT. Mme ka tsela e iketsahallang o nahana hore: Sena se lokela hore ebe e le ntho e ntle haholo! Ke batla ho tshwana le yena.

Bukana ena e o memela ho phetla Bibele le ho sibolla dipale tseo e di phetang ka banna ba kgethehileng. Banna ba bapala seabo sa bohlokwa hohle Bibeleng. Ba bang ba phetse dikamanong tse atamelaneng le Modimo, ha ba bang ba Mo furaletse. Ka dinako tse ding ba mekamekane le Modimo. E ne e le banna ba dibopeho tse fapaneng, ba mahlakore a mangata mme ba kgetholohileng, banna ba maemong a fapafapanang a bophelo. Mme Modimo o ne o le tshebetsong bophelong ba e mong le e mong wa bona. Dipakeng tsa maqephe a Lentswe le hlollang la Modimo, o tla sibolla hore: Ke nna! Ke monna! Mme Modimo o sebetsa bophelong ba ka, hape!

Tloho o kopane le banna ba Bibeleng.

O PHELA KAMANONG LE MODIMO

Sebopeho sa bohlokwa ka ho fetisisa sa bonna ba nnete ke ho phela kamanong le Modimo. Ha a tshabe ho amohela hore o hloka Mmopi wa hae. Jwalo ka monna wa Modimo, o rata Modimo ya leng kgubung ya bophelo ba hae.

Mme o sibolla hore: Ke monna!

Bophelo ba hae bo fetoha ka tsela e kgolo kamora hore a kopane le Jesu

Jesu a fihla a phunyeletsa motse wa Jeriko. Ho ne ho ena le monna ya bitswang Sakiya, eo e neng e le hlooho ya balekgetho, e bile e le morui. A rata ho bona hore na Jesu ke mang, empa a sitwa ka baka la letshwele, hobane o ne a le mokgutshwanyane. A mathela pele, a hlwella sefateng sa feiye e hlaha, hore a tle a mmone, kaha a ne a tla feta ka tsela eo.

Ha Jesu a fihla sebakeng seo, a lelalla sefateng, a re ho yena: “Sakiya, phakisa o theohe, hobane eka kgona ke hlole tlung ya hao kajeno.”A phakisa a theoha, mme a mo amohela ka thabo.

Yare ha ba bona hoo, ba korotla bohle, ba re: “O fapohetse ha monna wa moetsadibe.”

Sakiya a ema, a re ho Morena: “Bona, Morena, maruo a ka ke a arolela mafutsana ka lehare, mme eo ke mo amohileng ho hong ka mano ke mmuseletsa hona hane.”

Yaba Jesu o re: “Kajeno lelapa lena le fumane pholoho, kaha le yena e le mora wa Aborahama, hobane Mora Motho o tlile ho batla le ho pholosa ba lahlehileng.”

LUKA 19:1-10

O hola moyeng ha a ntse a ithuta Lentswe

Mopesalema o bina ka lerato la hae bakeng sa Lentswe la Modimo.

Molao wa hao ke o rata hakaakang!

ke o nahana letsatsi lohle.

Molao wa hao

o ntlhalefisa ho feta dira tsa ka,

hobane ke na le wona kamehla yohle.

Ke hlalefile

ho feta bohle ba nthutileng,

hobane ke nahana ditemoso tsa hao.

Ke feta maqheku ka kutlwisiso,

hobane ke boloka ditaelo tsa hao.

Ke qobisa maoto a ka

ditsela tsohle tse kgopo,

ke tle ke mamele

lentswe la hao ka hloko.

Ha ke furalle dikahlolo tsa hao,

hobane ke wena ya nthutileng tsona.

Ditshepiso tsa hao

di latsweha hamonate hakaakang!

Di feta mahe a dinotshi

ka hanong la ka.

Ke na le kutlwisiso

ka baka la ditaelo tsa hao,

ka baka leo,

ke hloile ditsela tsohle tsa leshano.

Lentswe la hao

ke lebone maotong a ka,

ke lesedi tseleng ya ka.

Ke ikanne, ke eme ke tiile:

Ke tla ya ka kahlolo tsa hao,

kahlolo tsa hao tse lokileng.

Ke kokobeditswe ka ho fetisisa;

oho, Morena, ako nnee bophelo

ho ya ka lentswe la hao.

Morena, amohela diteboho

tse tswang molomong wa ka,

o nthute dikahlolo tsa hao.

Bophelo ba ka bo kotsing kamehla,

empa ha ke lebale Molao wa hao.

Ba kgopo ba ntjhehetse leraba,

empa ha ke kgelohe ditaelo tsa hao.

Ditemoso tsa hao

ke lefa la ka la mehla yohle,

ke thabo ya pelo ya ka.

Ke rerile ka pelong ya ka

ho phetha thato ya hao kamehla,

ho e phetha ho isa qetellong.

Ke hloile bo-temepedi,

ke rata Molao wa hao.

PESALEMA 119:97-113

O rapela ka boinehelo bo hlokang dipehelo

Daniele o tswela pele ho rapela kamehla, leha ho na le phatlalatso ya molao o thibelang ho rapela mang kapa mang e mong ntle le kgosi.

Hoba Daniele a utlwe hore taelo e jwalo e entswe, a ya lapeng ha hae. Difesetere tsa kamore ya hae e kahodimo di ne di bulehile, di shebile nqa Jerusalema. A kgumama fatshe hararo ka letsatsi, a rapela, a leboha Modimo wa hae, jwalokaha a ne a nnile a etsa pele ho moo.

Banna bao ba phutheha, mme ba fumana Daniele a ntse a rapela, a etsa thapedi ho Modimo wa hae. Ba ya ho kgosi, ba bua le yona ka taelo eo e e entseng, ba re: “Na ha o a ka wa etsa taelo e reng ka matsatsi a mashome a mararo a tlang, mang kapa mang ya rapelang modimo osele kapa motho e mong, haese wena feela, kgosi, motho eo o tla akgelwa ka mokoting o moholo wa ditau?”

Kgosi ya ba araba, ya re: “Ke nnete, ho jwalo, ho ya ka molao wa Bamede le Maperesiya o ke keng wa fetolwa.”

DANIELE 6:10-12

O inehela ho thato ya Modimo bakeng sa bophelo ba hae

Tswalo ya Jesu Kreste e bile jwaana: Mmae Maria, ha a se a lebeleditswe ke Josefa, ba eso ka ba phela mmoho, a fumaneha e le moimana ka matla a Moya o Halalelang. Erekaha Josefa, mohatsa Maria, a ne a lokile, mme a sa rate ho mo hobosa, a rera ho mo hlala ka lekunutu.

Yare a sa hopotse jwalo, lengeloi la Morena la iponahatsa ho yena torong, la re: “Josefa, mora Davida, o se ke wa tshaba ho inkela Maria mohatsa hao, hobane se emotsweng ke yena se tswa ho Moya o Halalelang; o tla tswala mora, mme o tla mo rea lebitso la Jesu, hobane o tla pholosa setjhaba sa hae dibeng tsa sona.”

Ha Josefa a tsoha borokong, a etsa kamoo lengeloi la Morena le mo laetseng kateng, a inkela mohatsa hae; mme ha a a ka a kena dikobong tsa hae ho fihlela a beleha mora; Josefa a mo rea lebitso la Jesu.

MATHEU 1:18-21,24-25

O nyehela bophelo ba hae ho Modimo

Metsamao ya Henoke ya kgahla Modimo; yaba o a nyamela, hobane Modimo o ile a mo nka.

TSHIMOLOHO 5:24

Ka tumelo Henoke o ile a nkelwa lehodimong, a sa ka a shwa. Ha a a ka a hlola a fumanwa, hobane Modimo a ne a mo nke. Efela, pele a nkwa, o ne a pakilwe hore o kgahlisitse Modimo.

BAHEBERU 11:5

Ha se kamehla a utlwisisang ditsela tsa Modimo

Monna ya jwalo ka Bibeleng e ne e le Gideone:

Lengeloi la Morena la itlhahisa ho Gideone, la re ho yena: “Morena o na le wena, wena mohlabani wa senatla.”

Gideone a re ho lona: “Monghadi wa ka, haeba Morena a ena le rona, ke ka baka lang ha re hlahetswe ke ntho ee? E kae mehlolo yohle ya hae, eo bo-ntata rona ba re boleletseng yona, ba re: ‘Na Morena ha a a re nyolla Egepeta?’ Empa jwale o re lahlile, o neelane ka rona matsohong a Bamidiane.”

BAAHLODI 6:12-13

Leha a bile matshwenyehong bophelong ba hae, kamehla o ne a sheba ho Modimo ho mo fa matla

Leha fate sa feiye

se ke ke sa fupa,

kapa fate sa morara sa se ke sa beha;

leha mohlwaare

o ke ke wa beha ditholwana,

kapa kotulo ya eba siyo masimong;

leha masaka a dikgutswane a ka oma,

kapa masaka a dikgomo

a mela mohlwa,

nna ke tla nne ke ithabelle Morena,

ke nyakallele Modimo,

Mopholosi wa ka.

Morena Modimo ke yena

ya mmatlafatsang,

ya potlakisang maoto a ka

jwaloka a dikgama,

ya ntsamaisang hodima dihlaba.

HABAKUKE 3:17-19a

Ka dinako tse ding a se na tshepo

Ka dinako tse ding a hloka tumelo, jwalo ka morutwana ya bitswang Thomase, ya neng a na le bothata ba ho se dumele hore Jesu o feela a tshohile bafung.

Thomase, e mong wa ba leshome le metso e mmedi, ya bitswang Lefahla, o ne a le siyo hara bona ha Jesu a fihla. Barutuwa ba bang ba re ho yena: “Re bone Morena.”

Empa a re ho bona: “Ha ke sa bone maqeba a dithakgisa matsohong a hae, ka kenya monwana wa ka masobeng a dithakgisa, mme ka kenya letsoho la ka lehlakoreng la hae, ha nka ke ka dumela.”

Kamora matsatsi a robedi, barutuwa ba hae ba ne ba le ka tlung hape, Thomase a ena le bona. Jesu a kena, menyako e ntse e notletswe, a ema hare, a re: “Kgotso e be le lona!” Yaba o re ho Thomase: “Tlisa monwana wa hao mona, o bone matsoho a ka; o tlise le letsoho la hao, o le kenye lehlakoreng la ka, mme o se ke wa hloka tumelo, o mpe o be le tumelo.”

Thomase a araba, a re ho yena: “Morena wa ka le Modimo wa ka!”

Jesu a re ho yena: “Na o dumetse kahobane o mpone? Ho lehlohonolo ba dumelang leha ba sa ka ba bona.”

JOHANNE 20:24-29

Ka dinako tse ding o hlajwa ke dihlong ho ananela hore o tseba Jesu

Petrose o ne a dutse kantle, lebaleng; lekgabunyane le leng la tla ho yena, la re: “Le wena o ne o ena le Jesu wa Galelea.”

A mo latola pela bohle, a re: “Ha ke tsebe seo o se bolelang.”

Yare ha a etswa monyako, lekgabunyane le leng hape la mmona, la re ho ba neng ba le moo: “Enwa o ne a ena le Jesu wa Nasaretha.”

A hlapanya, a mo latola hape, a re: “Motho eo ha ke mo tsebe.”

Hamoraonyana, ba emeng moo ba tla ho Petrose, ba re: “Kannete le wena o e mong wa bona, hobane le puo ya hao e a o paka.”

Ya eba moo a qalang ho rohakana le ho hlapanya, a re: “Motho eo ha ke mo tsebe!” Hanghang mokoko wa lla. Petrose a hopola polelo ya Jesu ha a itse ho yena: “Mokoko o eso lle, o tla be o ntatotse hararo.” A tswela kantle, a lla habohloko.

MATHEU 26:69-75

Ka dinako tse ding o a kgotjwa …

Ha selemo se thwasa, e leng nako eo dikgosi di yeng di futuhe ka yona, Davida a roma Joabe, a ena le balaodi ba hae, le bahlabani bohle ba Baiseraele. Ba timetsa Baamone, ba thibella Raba. Empa Davida yena o ne a setse Jerusalema.

Ka tsatsi le leng, motsheare wa mantsiboya, Davida a tsoha diphateng tsa hae. Ha a ntse a otlolla maoto hodima marulelo a ntlo ya bokgosi, a bona mosadi a ntse a tola. Mosadi eo o ne a le motle haholo. Davida a romela leqosa ho ya botsa hore na mosadi eo ke mang. Leqosa leo la tla le re: “Ke Batesheba, moradi wa Eliame, mosadi wa Uriya wa Mohete.” Davida a romela maqosa ho ya mo lata. Mosadi eo a tla, mme Davida a robala le yena. Mosadi enwa o ne a sa tswa hlatswa lehatlelo la hae. Kamora moo, mosadi a kgutlela ha hae. Mosadi eo a ithwala; yaba o romela molaetsa ho Davida, o re: “Ke ithwetse.”

2 SAMUELE 11:1-5

O tla ho Morena mme o fumana tshwarelo

Modimo o mo fa monyetla wa qalo e ntjha, mme o fumana thabo hape.

Oho, Modimo, ako nkgauhele

ka mohau wa hao,

ho ya ka boholo ba lerato la hao

ako hlakole melato ya ka.

Ntlhatswisise bokgopo ba ka,

o ntlhwekise sebe sa ka;

hobane ke tseba melato ya ka,

ke hopola sebe sa ka kamehla.

Ke sitetswe wena, wena o inotshi,

ke entse bobe mahlong a hao.

Ho loka ha hao

ho tla bonahala ha o ahlola,

le ho hloka kodi ha hao

ha o diha nyewe.

Ruri ke bile ya sa lokang

ho tloha tswalong ya ka,

ke bile moetsadibe

ho tloha popelong ya mme.

Athe wena o thabela botshepehi,

botshepehi moyeng wa motho,

o nthuta bohlale

botebong ba pelo ya ka.

Fedisa sebe sa ka, ke tle ke hlweke;

o ntlhatswe, ke tle ke be mosweu,

ke be mosweu ho feta lehlwa.

Etsa hore ke utlwe mehoo ya thabo,

ke utlwe le mehoo ya nyakallo,

ditho tsa ka di tle di hlasimolohe,

ditho tseo o di robileng.

Nteballe dibe tsa ka,

o hlakole melato ya ka kaofela.

Oho, Modimo, ako bope ka ho nna,

o bope pelo e hlwekileng,

o kenye moya o motjha, o tiileng,

o o kenye ka sefubeng sa ka.

O se ke wa ntelekela hole le wena,

wa nkamoha Moya wa hao,

Moya o Halalelang.

Ako mpuseletse nyakallo,

nyakallo ya ho pholoswa ke wena,

o mmatlafatse ka moya wa boitelo.

Ba etsang diphoso ke tla ba ruta,

ke ba rute ditsela tsa hao,

mme baetsadibe

ba tla kgutlela ho wena.

Modimo, Modimo ya mpholosang,

ako ntopolle kahlolong ya lefu,

leme la ka le tumise

ho loka ha hao.

Oho, Morena,

ako rarolle leleme la ka,

molomo wa ka

o phatlalatse thoriso ya hao.

Ha o kgahlwe ke mahlabelo;

leha nka o nyehella ka setjheso,

o ke ke wa se amohela.

Sehlabelo se ratwang ke Modimo:

ke moya o swabileng;

ke pelo e swabileng, e hlomohileng;

oho, Modimo, o ke ke wa e kgesa.

Haeba o ka kgahlwa,

ako etsetse Sione molemo,

o tsose marako a Jerusalema.

Ke moo o tla kgahliswa

ke mahlabelo a lokelang,

ditjheso le dinyehelo tse tjheswang;

mme ho tla nyehelwa ka dipohwana,

ho nyehelwe ka tsona aletareng ya hao.

PESALEMA 51:3-21

O PHELA KAMANONG LE BATHO BA BANG

Ha a phele ka boitsheko. O phela setjhabeng le batho ba bang. Kamano ka nngwe eo a nang le yona e kgetholohile mme e batla ditlhoko tse qollehileng ho yena.

Mme o sibolla hore: Ke monna!

Ke monna ya nyetseng

Yena le mosadi wa hae ke balekane

Jwale Morena Modimo a re: “Hase hantle hore motho a be inotshi; ke tla mo etsetsa molekane ya mo thusang.”

Yaba Morena Modimo o bopa diphoofolo tsohle tsa naha ka mobu, le dinonyana tsohle tse fofang, a di tlisa ho motho ho bona hore na a ka di rea mabitso afe. Kamoo motho a ileng a bitsa sebopuoa se seng le se seng se phelang kateng, yaba hoo e se e le lebitso la sona. Jwale motho a di rea mabitso; makgomo wohle, le dinonyana tse fofang, le diphoofolo tsohle tsa naha.

Empa ha e le motho yena ha a a ka a fumanelwa molekane ya mo thusang. Yaba Morena Modimo o tshwarisa motho boroko bo boholo, mme a kgaleha. Jwale Morena Modimo a ntsha le leng la mahopo a hae, a nto busetsa nama madulong a yona. Ka lehopo leo Morena Modimo a le ntshitseng ho motho, a bopa mosadi, a mo tlisa ho motho. Yaba motho o re:

“Enwa ke lesapo la masapo a ka,

le nama ya nama ya ka;

o tla bitswa Mosadi,

hobane a ntshitswe ho Monna.”

Ka baka lena, monna o tla tlohela ntatae le mmae, a matahane le mosadi wa hae, mme ba tla fetoha ntho e le nngwe.

TSHIMOLOHO 2:18-24

O mo rata haholo

Isaka a isa Rebeka ka tenteng ya mmae Sara; yaba o a mo nka, e ba mosadi wa hae, mme a mo rata. Isaka a tshediseha kamora lefu la mmae.

TSHIMOLOHO 24:67

Jakobo o rata Ragele hoo a neng a ikemiseditse ho sebeletsa mohwehadi wa hae Labane dilemo tse supileng le hore a tle a kgone ho mo nyala.

Jakobo a sebeletsa bohadi ba Ragele ka dilemo tse supileng, empa ka baka la lerato leo a neng a rata Ragele ka lona, dilemo tseo tsa ka ditshiu tse seng kae.

TSHIMOLOHO 29:20

Ke mosadi e motle ka ho fetisisa ho yena

Ha moratuwa a le hara barwetsana

o ka mohaladitwe hara meutlwa.

SEFELA SA DIFELA 2:2

O a mo kgahla mme ebile o etsa hore a ikutlwe a phethahetse

O motle hakaakang,

wena moratuwa wa ka!

O motle hakaakang!

Mahlo a hao

a mapudutswana sa maeba!

SEFELA SA DIFELA 1:15

Maoto a hao

a tshwanelwa ke meqathatso,

a tshwanelwa ke yona hakaakang,

wena kgosatsana, moradi wa kgosi!

Thopola tsa hao di ka mabenyane,

mabenyane a entsweng

ke setsebi sa mekgabiso.

Mokgubu wa hao o ka mopotjwana,

o sa ke be o hloke veine

e tswakilweng ka dinoko.

Theka la hao

le tshwana le setha sa mabele,

se potapotilweng

ke mehaladitwe kahohle.

Matswele a hao

a ka potsanyane tse pedi,

potsanyane tsa mafahlanyana,

potsanyane tsa tshepe.

Molala wa hao

o ka tora ya manaka a tlou,

mahlo a hao

a ka matshana a Heshebone,

a pela monyako wa motse,

motse oo o moholo.

Nko ya hao

e ka tora ya Lebanone,

tora e lebileng

ka nqeng ya Damaseka.

Hlooho ya hao

e phahame sa Thaba ya Karamele,

moriri wa hao

o benya sa lesela le perese,

lenyetse la hao

le hapile pelo ya kgosi.

SEFELA SA DIFELA 7:1-5

O natefelwa ke dikamano tsa katamelano le mosadi wa hae

O motle hakaakang, wena moratuwa!

Rato la hao le kgahlisa ka tsohle!

Seemo sa hao

se ka fate sa palema,

matswele a hao

a ka masihla a morara.

Yaba ke re:

“Ke tla hlwella

hodima fate sena sa palema,

ebe ke kgola tholwana tsa sona.”

SEFELA SA DIFELA 7:6-8a

Mmoho, ba kgotsofatsana ka ditlhoko tsa bona tsa thobalano

Empa ka baka la ho tshaba bohlola, monna ka mong a be le mosadi eo e leng wa hae, le mosadi ka mong a be le monna eo e leng wa hae. Monna a phethe tshwanelo ya hae ho mosadi wa hae, mme le mosadi a etse jwalo ho monna wa hae. Mosadi ha a na matla hodima mmele wa hae; ya nang le matla hodima wona ke monna wa hae. Ka mokgwa o jwalo, le monna ha a na matla hodima mmele wa hae; ya nang le matla hodima wona ke mosadi wa hae. Le se ke la timana, haese ka tumellano, ka nakwana, e le hore le iphe nako ya ho rapela. Kamora moo le boele le kopane, esere Satane a le leka ka baka la ho hloka boitshwaro ha lona.

1 BAKORINTHE 7:2-5

O tshepeha ho mosadi wa hae

Lerato la sehlabelo le la botshepehi ho kereke ya hae ke mohlala oo a o latelang lenyalong la hae.

Le lona banna, ratang basadi ba lona, jwalokaha le Kreste a ratile kereke, mme a e teletse bophelo ba hae.

Le banna ba tshwanetse ho rata basadi ba bona jwalo, jwaloka mmele ya bona hantle. Ya ratang mosadi wa hae o a ithata. Ha ho eso be motho ya kileng a hloya mmele wa hae, empa o ye a o fepe, a o baballe. Sena ke sona seo Kreste a se etsetsang kereke ya hae, e leng mmele wa hae oo re leng ditho tsa wona. Ka baka lena, monna o tla tlohela ntatae le mmae, a matahane le mosadi wa hae, mme ba babedi bao ba tla fetoha ntho e le nngwe. Polelo ena ke sephiri se seholo, mme nna ke re e lekanya Kreste le kereke. Ha ho le jwalo, e mong le e mong wa lona a rate mosadi wa hae jwalokaha a ithata.

BAEFESE 5:25,28-33a

Ke ntate ho bana ba hae

Yena le lelapa la hae ba sebeletsa Morena

Jwale monna wa hae Elekana, hammoho le bohle ba lelapa la hae, a nyoloha ho ya nyehella Morena ka sehlabelo sa selemo se seng le se seng, le ho phetha kano ya hae. Empa ha e le Anna yena a se ke a nyoloha, hobane o ile a re ho monna wa hae: “Hanghang ha moshanyana a kgweswa, ke tla mo tlisa, ke mo hlahise kapele ho Morena, mme a tle a hlole teng kamehla yohle.”

1 SAMUELE 1:21-22

O bua le bana ba hae letsatsi le leng le le leng mabapi le Morena

“Mamela, Iseraele! Morena ke Modimo wa rona, ke yena Morena a le mong feela. O tla rata Morena Modimo wa hao, ka pelo ya hao yohle, le ka moya wa hao wohle, le ka matla a hao wohle. Mantswe ana ao ke o laelang wona hona kajeno a be ka pelong ya hao. O a rute bana ba hao ka hloko, o bue ka wona ha o dutse ka tlung ya hao, leha o tsamaya tseleng, leha o paqame, leha o tsoha. Mantswe ana o a tlamelle letsohong la hao e le pontsho, a be jwaloka sekola phatleng ya hao. O a ngole dikoseneng tsa mamati a hao, le hodima dikgoro tsa motse wa hao.”

DIPOLELO 6:4-9

O lakatsa hore bana ba hae ba dule ba tshepeha ho Modimo

Jobo o ne a ngongorehile haholo mabapi le kamano ya bana ba hae le Modimo.

Bara ba hae ba ne ba ye ba etse mekete malapeng a bona ka ho latelana, e mong le e mong ka letsatsi leo a ikgethetseng lona, mme ba meme dikgaitsedi tsa bona tse tharo ho tla ja, le ho nwa le bona. Ha mokete o mong le o mong o ne o fedile, Jobo o ne a ye a ba bitse, a ba hlwekise, a tsohe ka madungwadungwana, a etsetse e mong le e mong wa bona nyehelo ya setjheso, hobane ka pelong ya hae o ne a ye a re: “Mohlomong bara ba ka ba ile ba sitelwa Modimo, ba mo nyefola ka dipelong tsa bona.” Jobo o ne a ye a etse hona kamehla.

JOBO 1:4-5

O ruta bana ba hae ho tshepa Modimo

Ke ya phelang, ya phelang feela,

ya ka o rorisang jwaloka nna.

Ntata bana o ba ruta

tsa botshepehi ba hao.

ESAYA 38:19

O tshwara bana ba hae ka tsela e bohlale

Le lona bo-ntata bana, le se ke la kgentsha bana ba lona, empa le ba hodisetse Morena ka ho ba kgalemela le ho ba ruta hantle.

BAEFESE 6:4

O ruta bana ba hae ho ikokobetsa

Mora ka, mamela tayo ya ntatao,

o se furalle thuto ya mmao.

Tsena ke moqhaka

wa bokgabane hloohong,

le lepetu le bohehang

molaleng wa hao.

MAELE 1:8-9

O amohela bana ba hae ka moo ba leng ka teng

Lona batswadi, le se ke la kgentsha bana ba lona, esere ba nyahama dipelo.

BAKOLOSE 3:21

O dula a rata bana ba hae leha ba ka etsa diphoso mme ba mo utlwisa bohloko haholo

Abosalome o ile a fenetha mora wabo Amanone ho iphetetsa. Ntate wa bona, Morena Davida, o ile a kgathatsehia haholo ha a utlwa sena.

Yare ba sa ntsane ba le tseleng, Davida a behelwa, ha thwe: “Abosalome o bolaile bara bohle ba kgosi, mme ha ho le ya mong wa bona ya setseng.” Jwale kgosi ya ema, ya hahola diaparo tsa yona, ya tjapalla fatshe. Bahlanka bohle ba kgosi ba ema pela kgosi, diaparo tsa bona di hahotswe.

Jonadabe, mora wa Shima, ngwanabo Davida, a bua, a re: “Monga ka a se ke a hopola hore bara bohle ba kgosi ba bolailwe; ke Amanone feela ya bolailweng. Hona ho entswe ka taelo ya Abosalome. O ne a ho rere ho tloha mohla letsatsi leo ka lona kgaitsedi ya hae, Tamare, a neng a betwe ke Amanone. Ka baka lena, monga ka, kgosi e se ke ya itshwenya ka ho nahana hore bara bohle ba yona ba bolailwe, hobane ke Amanone feela ya bolailweng.”

Ka nako ena Abosalome o ne a se a balehile.

2 SAMUELE 13:30-34a

Leha mora wa hae Abosalome a utlwisistse pelo ya hae bohloko hakaalo, Davida o ne a ntse a mo rata.

Joabe, mora wa Seruya, a bona hore pelo ya kgosi e ngongorehela Abosalome.

2 SAMUELE 14:1

Kgosi ya laela Joabe, le Abishai, le Itai, ya re: “Le mpaballele mohlankana Abosalome.” Bahlabani bohle ba utlwa ha kgosi e laela balaodi malebana le Abosalome.

2 SAMUELE 18:5

Ka dinako tse ding o hlolehile kgodisong ya bana ba hae

Bara ba Eli wa moprista ba nka monyetla ka maemo a bona jwalo ka baprista, ao ba a sebedisitseng hampe ka ditsela tse fapaneng. Ba ithibanya ditsebe ho ditlhokomediso tsohle tsa ntata bona.

Eli o ne a se a tsofetse haholo. A utlwa tsohle tseo bara ba hae ba neng ba ye ba di etse ho Baiseraele bohle, le kamoo ba neng ba ye ba robale le basadi ba sebeletsang monyakong wa Tente ya Morena kateng. Eli a re ho bona: “Ke hobaneng ha le etsa dintho tse tjee? Setjhaba sena sohle se mpolella diketso tsa lona tse mpe. Wee, bana ba ka, ditaba tseo ke utlwang setjhaba sa Morena se di phatlalatsa hohle, ha di ntle ho hang. Ha motho a sitelwa motho e mong, Modimo o tla mo ahlola, empa haeba motho a ka sitelwa Morena, ke mang ya tla mmuella?” Leha ho le jwalo ba se ke ba mamela ntata bona.

1 SAMUELE 2:22-25a

Ke mohwehadi

O na le kgahleho bophelong ba mokgwenyana wa hae mme o fana ka dikeletso tse molemo.

Moshe a phetela mohwe wa hae tsohle tseo Modimo a di entseng ho Faro le ho Baegepeta ka lebaka la Baiseraele; le ditsietsi tsohle tseo ba di fumaneng tseleng, le kamoo Modimo a ba lopolotseng kateng. Jethero a nyakalla ka baka la tsohle tseo Morena a di etseditseng Baiseraele bao a ba lopolotseng matsohong a Baegepeta. Yaba Jethero o re: “Ho bokwe Morena ya le namoletseng matsohong a Baegepeta, le matsohong a Faro; ya namoletseng tjhaba sa hae matsohong a Baegepeta.”

PHALLO 18:8-10

Jwale ako mamele lentswe la ka; ke tla o eletsa, mme Modimo a ke a be le wena! E be wena ya bang lebitsong la setjhaba kapele ho Modimo, ditaba tsa bona o di tlise kapele ho Modimo.

PHALLO 18:19

Leha ho le jwalo, o dumella mokgwenyana wa hae ho phela bophelo ba hae mme o na le kamano e ntle le yena.

Moshe a tsamaya, a kgutlela ho Jethero, mohwe wa hae, a re ho yena: “Ke a o kopa: Ako ntumelle ke kgutlele ho bana beso ba Egepeta, ke yo bona hore na ba sa phela.”

Yaba Jethero o re ho Moshe: “Tsamaya ka kgotso!”

PHALLO 4:18

Ke mokgwenyana

O hlompha mohwehadi wa hae mme o na le kamano e ntle le yena.

Ha Moshe a le lehwatateng, thabeng ya Modimo, moo a neng a hlomile teng, mohwe wa hae Jethero, a fihla moo a ena le bara ba Moshe, le mosadi wa Moshe. Yaba o tsebisa Moshe o re: “Nna Jethero, mohwe wa hao, ke tlile ho wena, ke ena le mosadi wa hao, le bara ba hao ba babedi bao a nang le bona.” Jwale Moshe a tswa ho ya kgahlanyetsa mohwe wa hae; a itihela kapele ho yena, a mo aka. Ba botsana bophelo, ba nto kena ka tenteng.

Moshe a phetela mohwe wa hae tsohle tseo Modimo a di entseng ho Faro le ho Baegepeta ka lebaka la Baiseraele; le ditsietsi tsohle tseo ba di fumaneng tseleng, le kamoo Modimo a ba lopolotseng kateng. Jethero a nyakalla ka baka la tsohle tseo Morena a di etseditseng Baiseraele bao a ba lopolotseng matsohong a Baegepeta. Yaba Jethero o re: “Ho bokwe Morena ya le namoletseng matsohong a Baegepeta, le matsohong a Faro; ya namoletseng tjhaba sa hae matsohong a Baegepeta. Jwale ke a tseba hore Morena o moholo ho feta medimo yohle, hobane ruri o lopolotse setjhaba sa hae ho ba neng ba ikgantshetsa sona.”

PHALLO 18:5-11

Ke motswalle ya tshepehang

Motswalle o na le lerato kamehla,

ngwanabo motho

o tswaletswe ho thusa,

ho thusa mohla tsatsi la ditsietsi.

MAELE 17:17

O rapella metswalle ya hae

Yare hoba Morena a qete ho bua mantswe ana ho Jobo, a re ho Elefase ya tswang Temana: “Wena le metswalle ya hao e mmedi ke le halefetse haholo. Ha le a ka la bua ka nna ka mokgwa o tshwanelang, jwalokaha Jobo, mohlanka wa ka, yena a ile a bua. Ka baka lena, nkang dipoho tse supileng le dipheleu tse supileng, le ye ho Jobo, mohlanka wa ka, le iketsetse nyehelo ya setjheso. Jobo, mohlanka wa ka, o tla le rapella. Nna ke tla ananela thapelo ya hae, ke se ke ka le otla ho ya ka bothoto ba lona, hobane ha le a ka la bua ka nna ka mokgwa o tshwanelang, jwalokaha Jobo, mohlanka wa ka, yena a ile a bua.”

Yaba bo-Elefase ya tswang Temana, le Biledade ya tswang Shua, le Sofara ya tswang Naama, ba etsa kamoo Morena a ba laetseng kateng, mme Morena a ananela thapelo ya Jobo.

Hoba Jobo a rapelle metswalle ya hae, Morena a boela a mo atlehisa. Tsohle tseo a neng a ena le tsona Morena a mmuseletsa tsona habedi.

JOBO 42:7-10

O na le tshusumetso e ntle metswalleng ya hae

Tshepe e leotswa

ka tshepe e nngwe,

monna o tentshwa tshea

ke banna ba bang.

MAELE 27:17

O hladile

Leha dintho tse ngata tse fapaneng di arohanya batho, ha ho na letho le ka re arohanyang le lerato la Modimo:

Ke mang ya tla qosa bakgethwa ba Modimo, athe Modimo o a ba lokafatsa? Ke mang ya ka ba ahlolang, athe Kreste Jesu o ile a shwa, a ba a tsoha bafung, yena ya leng ka letsohong le letona la Modimo, ya bileng a re rapellang? Ke mang he, ya tla re arohanya le lerato la Kreste?

Ke kgodisehile hore leha e le lefu kapa bophelo, leha e le mangeloi, leha e le meya e meng e busang kapa e matla, leha e le tse teng kapa tse tlang ho ba teng, leha e le tse hodimo kapa tse tlase, leha e le sebopuwa sefe kapa sefe, di ke ke tsa re arohanya le lerato la Modimo, leo a re bontshitseng lona ka Kreste Jesu, Morena wa rona.

BAROMA 8:33-35a,38-39

O PHELA KAMANONG LE BOYENA

Letsatsi le leng le le leng, o lemoha bobedi ditlhoko tsa hae tsa mmeleng le moyeng. O lemoha hore Modimo o ngogorehile ka bonna ba hae.

Mme o sibolla hore: Ke monna!

O lemoha hore o bopilwe ka setshwantsho sa Modimo

Yaba Modimo o bopa motho ka setshwano sa hae, o mmopa ka setshwano sa Modimo; a bopa e motona le e motshehadi.

TSHIMOLOHO 1:27

O phehella ho bontsha setshwantsho sa Modimo ka tsela eo a phelang ka yona

Pele le lona le ne le phela ho ya ka ditakatso tse jwalo, empa kajeno lahlang tsena tsohle: bohale, le kgalefo, le lonya. Bonyefodi le dipolelo tse hlabisang dihlong di se tswe melomong ya lona. Le se ke la bolellana mashano, hobane le hlobotse botho ba lona ba kgale le mesebetsi ya bona. Le apere botho bo botjha bo ntjhafatswang hore bo tshwane le Mmopi, le tle le be le tsebo ya nnete.

BAKOLOSE 3:7-10

O hlokomela mmele wa hae

O lemoha hore mmele wa hae ke tempele ya Moya o Halalelang mme o o sebedisetsa ho tlotla Modimo.

Furallang bohlola! Dibe tse ding tsohle tseo motho a di etsang ha di ame mmele wa hae, empa ya etsang bohlola o sitelwa mmele wa hae. Kapa na ha le tsebe hore mmele ya lona ke tempele ya Moya o Halalelang o ka ho lona, oo le o filweng ke Modimo? Le hore le ba e mong? Le rekilwe ka theko e phahameng. Ka baka leo, tlotlisang Modimo ka mmele ya lona.

1 BAKORINTHE 6:18-20

O a tseba hore o kgethehile ho Modimo

Empa jwale, ke sena

seo Morena a se bolelang,

yena ya o bopileng, wena Jakobo,

yena ya o entseng, wena Iseraele:

“O se ke wa tshaba,

hobane ke o lopolotse;

ke o bitsitse ka lebitso,

ke o bitsitse, o wa ka.

Ha o tshela hara madiba

ke tla ba le wena;

ha o tshela dinoka

ha di ka ke tsa o nka.

Ha o tsamaya hara mollo

ha o ka ke wa tjha,

malakabe ha a ka ke a o tjhesa.

Ke nna Morena Modimo wa hao,

Ya Halalelang wa Iseraele,

Mopholosi wa hao.”

ESAYA 43:1-3a

O tseba hore Modimo o na le morero ka yena

Modimo o netefaleditse moporofeta Jeremia ka morero o kgethehileng wa bophelo ba hae:

Yaba lentswe la Morena le a mphihlela, le re:

“Ke o tsebile ke eso o bope

ka popelong ya mmao,

ka ba ka o halaletsa o eso tswalwe,

ka o kgethela

ho ba moporofeta wa ditjhaba.”

Yaba nna ke re: “Oho, Morena Modimo, nna ha ke tsebe ho bua, hobane ke sa le ngwana.”

Empa Morena a re ho nna: “Se ke wa re: ‘Ke sa le ngwana,’ hobane o tla ya ho bohle bao ke tla o roma ho bona, o ba bolelle tsohle tseo ke tla o laela tsona. O se ke wa ba tshaba, hobane ke na le wena, mme ke tla o pholosa,” ha rialo Morena.

JEREMIA 1:4-8

O na le bonnete ka morero wa hae

Morero wa hae ke ho tlotla Modimo ka bophelo bohle ba hae.

Ha ke re le a tseba hore ba kenang dipapading tsa lebelo ba matha kaofela, empa moputso o fumanwa ke a le mong feela? Le lona mathang, le tle le iphumanele moputso. Bohle ba kenang tlhodisanong ba thapisa mmele ya bona. Empa bona ba etsa jwalo hore ba tle ba fumane mofapahlooho o senyehang; athe rona re etsa jwalo hore re tle re fumane o sa senyeheng. Ha e le nna, ha ke mathe feela jwaloka hoja ha ke na sepheo; ha ke lwane ka ditebele jwaloka hoja ke fuphula moya feela. Empa ke hlokofatsa mmele wa ka, mme ke a o thapisa, esere mohlomong, ha ke se ke phatlalleditse ba bang molaetsa o molemo, yaba nna ke a lahlwa.

1 BAKORINTHE 9:24-27

O NA LE MAIKUTLO

Ho ba monna ha ho bolele hore ha a na maikutlo. Maikutlo a hae ha a arohane le karolo ya bonna ba hae. O ba le monyaka o matla haholo bophelong. Ka dinako tse ding, hape o ba le maikutlo a seng matle jwalo ka ho hlonama, ho nyahama le ho ikutlwa a nyenyefetse.

Mme o sibolla hore: Ke monna!

Lentswe la Modimo le a mo thetsa

Nehemia, eo e neng e le mmusisi wa naha, le Esera, eo e neng e le moprista e bile e le setsebi sa Molao, le Balevi ba neng ba ruta setjhaba, ba re ho setjhaba sohle: “Letsatsi lena ke le halalelang ho Morena Modimo wa lona; le se ke la hlomoha, kapa la lla.” Ke hobane setjhaba sohle se ne se ntse se lla ha se utlwa se bolelwang ke Molao.

NEHEMIA 8:9

Pelo ya hae e a phophoma ke thoriso

Kamora diketsahalo tse makatsang tse etsahetseng ka tswalo ya Johanne Mokolobetsi, ntate wa Sakariya a rorisa Modimo mme a re:

“Ho bokwe Morena,

Modimo wa Iseraele,

hobane o etetse setjhaba sa hae,

a se lopolla.

O re hlahiseditse Mopholosi

ya matla tlung ya Davida,

mohlanka wa hae,

jwalokaha a ne a bolele

ka molomo wa baporofeta

ba hae ba halalelang,

ho tloha kgalekgale.

O ne a re o tla re pholosa

direng tsa rona,

le matsohong a bohle

ba re hloileng;

a etsetse bo-ntata rona mohau,

a hopole selekane sa hae

se halalelang,

e leng kano

eo a neng a e hlapanyetse

ntata rona Aborahama,

ya hore re newe

ho mo sebeletsa re se na tshabo,

re namoletswe matsohong

a dira tsa rona,

re halalela, mme re lokile pela hae

ka matsatsi wohle

a ho phela ha rona.”

LUKA 1:68-75

O ikutlwa a itshwabetse haholo

Nyeweng ya Jesu, Petrose o ne a tshaba mme a ikgakanya eka ha a tsebe Jesu. Ha a tobane mabapi le ho ekwa ha hae, o ne a itshwabetse haholo.

Hanghang mokoko wa lla. Petrose a hopola polelo ya Jesu ha a itse ho yena: “Mokoko o eso lle, o tla be o ntatotse hararo.” A tswela kantle, a lla habohloko.

MATHEU 26:74b-75

Ka dinako tse ding o ikutlwa a nyenyefetse

Ka dinako tse ding, o ikutlwa eka ha a na molemo mme ha a tshwanelwe ke letho bophelong. Mefiboshete, ya neng e le sekowa ka lebaka la kotsi e mo hlahetseng e sa le ngwana e monyane, o ne a ikutlwa ka tsela ena.

Ha Mefiboshete, mora wa Jonathane, setloholo sa Saule, a fihla ho Davida, a itihela fatshe ka sefahleho, a isa hlompho.

Davida a re: “Mefiboshete!”

Yena a araba, a re: “Ke nna enwa, mohlanka wa hao!”

Davida a re ho yena: “O se ke wa tshaba, hobane ruri ke tla o etsetsa molemo ka baka la ntatao Jonathane. Ke tla o buseletsa naha yohle ya ntataomoholo Saule, mme ke tla o fepa kamehla.”

Mefiboshete a obama, a re: “Ebe nna, mohlanka wa hao, ke eng, hoo o ka tsotellang ntja e shweleng, e kang nna tjee?”

2 SAMUELE 9:6-8

O lemoha hore o hloka ho se ikutlwe a nyenyefetse.

Ke wena ya bopileng

bokahare ba ka,

ya kopantseng ditho tsa ka

ke sa le popelong ya mme.

Ke a o boka,

hobane o mpopile

ka mokgwa o makatsang;

mesebetsi ya hao e a hlolla,

hona ke ho tseba hantle.

Masapo a ka

a ne a sa pateha ho wena,

ha ke ne ke bopjwa sephiring,

ke kopanngwa ditho

ke le botebong ba lefatshe.

Mahlo a hao

a mpone ke eso tswalwe;

tsohle tsa ka

di ne di se di ngotswe bukeng ya hao,

le pele ke eba teng.

Modimo, mehopolo ya hao

e thata hakaakang!

Palo ya yona

e kgolo hakaakang!

PESALEMA 139:13-17

O ikutlwa a hloka thuso

Ka dinako tse ding ho etsahala dintho tseo a ke keng a kgona ho di fetola, jwalo ka lefu la motho eo a mo ratang. Kgosi Davida o ne a imetswe ke tlhomohi ha a fumana ditaba tsa lefu la morahae wa lerabele Abosalome.

Kgosi ya re ho monna eo wa Mokushe: “Na mohlankana Abosalome o ntse a phela?”

Mokushe a araba, a re: “Dira tsa monga ka, kgosi ya ka, le bohle ba o tsohetseng matla, hore ba o ntshe kotsi, ba ke ba be seo mohlankana eo a leng sona.”

Kgosi ya sisimoloha moya haholo, yaba e nyolohela ka kamoreng e hahilweng hodima lerako la kgoro e kenang ka motseng, e ya llela teng. Ha e ntse e lla ya nna ya re: “Jo! ngwanaka Abosalome! Ngwanaka, ngwanaka Abosalome! Hoja ebe ho shwele nna bakeng sa hao! Jo! Abosalome, ngwanaka, ngwanaka!”

Joabe a bolellwa, ha thwe: “Hela, kgosi e ntse e lla, e hlomohetse Abosalome.” Yaba ho hlola ha letsatsi leo ho fetoha bofifi ho bahlabani bohle, hobane hona letsatsing leo ba ile ba utlwa ho thwe: “Kgosi e hlomohetse mora wa yona.” Ka letsatsi leo bahlabani ba kena motseng ka lenyele, jwaloka bahlabani ba hlabilweng ke dihlong ha ba balehile ntweng. Kgosi ya ikgurumetsa sefahleho, ya bokolla haholo, ya re: “Jo! ngwanaka Abosalome! Jo! ngwanaka, ngwanaka Abosalome!”

2 SAMUELE 18:32 – 19:4

O jewa ke bohloko ba tshotleho

Mehleng eo Hesekiya a kulela lefu. Yaba moporofeta Esaya, mora wa Amose, o fihla ho yena, o re: “Morena o bua tjena: ‘Lokisa tsa lelapa la hao, hobane o tla shwa; o ke ke wa hlola o phela.’ ”

Jwale Hesekiya a retelehela leboteng, a rapela Morena, a re: “Oho, Morena, ke a o kopa: Ako hopole kamoo ke o sebeleditseng kateng ka botshepehi, le ka pelo e se nang mano, mme ka etsa tse lokileng mahlong a hao.” Yaba Hesekiya o lla habohloko.

Lentswe la Morena la fihla ho Esaya, la re: “Eya, o bolelle Hesekiya, o re: ‘Morena Modimo wa ntataomoholo Davida, o bua tjena: Ke utlwile thapelo ya hao, mme ke bone meokgo ya hao. Ke tla eketsa ditshiu tsa hao ka dilemo tse leshome le metso e mehlano. Wena le ba motse ona, ke tla le namolela matsohong a kgosi ya Asiria. Motse ona ke tla o sireletsa.’ ”

ESAYA 38:1-6

O ikutlwa a le mosito ka lebaka la dintho tse mo hlahelang

Ha Davida le banna ba hae ba fihla motseng, ba fumana o tjhesitswe ka mollo. Basadi ba bona, le bara ba bona, le baradi ba bona, ba ba nkile, e le bathopuwa. Davida le banna bao a neng a ena le bona, ha ba bona hona, ba lla haholo, ho fihlela ba bile ba kgathala ke ho lla. Basadi ba Davida ba babedi, e leng Ahinoame wa Mojesereele, le Abikaele eo e neng e le mohatsa mofu Nabale wa Mokaramele, le bona e ne e le bathopuwa.

Davida o ne a tshwenyehile haholo; banna ba ne ba re ba mo tlepetsa ka majwe, hobane dipelo tsa bona di ne di utlwile bohloko, monna ka mong a llela bara ba hae le baradi ba hae. Empa Davida a ikgothatsa ka ho tshepa Morena Modimo wa hae.

1 SAMUELE 30:3-6

O A SEBETSA

Ke monna ya jereng maikarabello a mangata. O na le boikarabello mosebetsing le lapeng: O sebedisa nako le matla ho aheng tshebetso ya hae, mme hape o thusa ka mesebetsi ya lapeng.

Mme o sibolla hore: Ke monna!

O lemoha hore Modimo o mo file taelo ya ho sebetsa

Yaba Modimo o lema serapa, Edene, ka nqa botjhabela, mme ho sona a bea motho eo a mmopileng. Serapeng seo Morena Modimo a medisa mefuta yohle ya difate tse kgahlang mahlo, tse monate ha di jewa; bohareng ba serapa a medisa sefate sa bophelo, le sefate sa ho tseba botle le bobe.

Morena Modimo a nka motho, a mmea serapeng sa Edene hore a se leme, a se hlokomele.

TSHIMOLOHO 2:8-9,15

Hape Modimo o mo laela ho hlokomela tlhaho.

Modimo a ba hlohonolofatsa, a re ho bona: “Atang, le ngatafale, le tlale lefatshe, le rene hodima lona; le laole ditlhapi tsa lewatle, le dinonyana tse fofang, le tsohle tse tsamayang hodima lefatshe.”

TSHIMOLOHO 1:28

O ananela hore mosebetsi ke lehlohonolo

Ha ho letho le molemo leo motho a ka le etsang, haese hore a je, a nwe, a ithabise ka tseo a di sebeditseng. Empa le teng ke ile ka bona hore tsena o di newa ke Modimo, hobane ntle ho Modimo, ke mang ya ka jang, mme a ithabisa?

MORUTI 2:24-25

O tseba hore Modimo o lebeletse hore a sebetse ka thata

Bana beso, ka lebitso la Morena wa rona Jesu Kreste re le laela hore le kgaohane le bana babo lona bohle ba phelang e le dikgoba, e seng ka meetlo eo re le neeleditseng yona. Lona le tseba kamoo le tlamehang ho re etsisa kateng. Ha re a ka ra ba dikgoba ha re ne re ena le lona, leha e le ho ja dijo tsa motho re sa lefe letho. Empa re ile ra sebetsa ka thata, ra fufulelwa motsheare le bosiu, e le hore re se ke ra kgoka le ya mong wa lona. Hase hore re ne re se na tokelo ya ho etsa jwalo, empa e ne e le hore re le etsetse mohlala, le tle le re etsise. Ha re ne re sa na le lona, re nnile ra le laela hore haeba e mong a sa rate ho sebetsa, le ho ja a se ke a ja.

Jwale re utlwa hore ba bang ba teng hara lona ba phelang e le dikgoba, ba sa sebetseng letho, ba itshunyakang hohle tabeng tsa ba bang. Ka Morena wa rona Jesu Kreste, ba jwalo re a ba laela, mme re ba kgothaletsa hore ba sebetse ka kgotso, ba sebeletse tseo ba ka di jang.

2 BATHESALONIKA 3:6-12

O phathahane haholo, mme o tlameha ho ithuta ho se romeletse

Ka letsatsi la hosasane Moshe a dula kgotla ho ahlola batho. Setjhaba sa ema kapele ho Moshe ho tloha hoseng, ho fihlela mantsiboya. Mohwe wa Moshe a bona tsohle tseo Moshe a neng a di etsetsa setjhaba, mme a re: “Keng ee, eo o e etsetsang setjhaba? Ke ka baka lang ha o ahlola o le mong, mme setjhaba sohle se eme kapele ho wena ho tloha hoseng, ho fihlela mantsiboya?”

Yaba Moshe o re ho mohwe wa hae: “Ke hobane batho ba tla ho nna ho tla tseba thato ya Modimo. Ha ba ena le dinyewe, ba tla ho nna, mme ke ahlolele motho le ngoanabo, ke ba rute ditaelo tsa Modimo le melao ya hae.”

Yaba mohwe wa Moshe o re ho yena: “Ntho ena eo o e etsang ha e ntle. Ruri o tla kgathala, wena le setjhaba sena seo o nang le sona. Mosebetsi ona o o imela haholo, mme o sitwa ho o etsa o le mong. Jwale ako mamele lentswe la ka; ke tla o eletsa, mme Modimo a ke a be le wena! E be wena ya bang lebitsong la setjhaba kapele ho Modimo, ditaba tsa bona o di tlise kapele ho Modimo. Wena o ba rute ditaelo le melao, mme o ba tsebise tsela eo ba tshwanetseng ho tsamaya ka yona, le seo ba tshwanetseng ho se etsa. Hara setjhaba sohle o kgethe banna ba bohlale, ba tshabang Modimo, banna ba nnete, ba hloileng tjotjo; o ba etse babusi ba busang batho ka dikete, ba busang batho ka makgolo, ba busang batho ka mashome a mahlano, ba busang batho ka mashome. O ba etse baahlodi ba setjhaba ka dinako tsohle. Dinyewe tsohle tse kgolo ba di tlise ho wena, empa dinyewe tsohle tse nyenyane ba di ahlole. Iphokoletse mosebetsi jwalo, mme ba o imolle. Haeba o ka etsa taba ena, jwalokaha Modimo a o laela, o tla tseba ho tiisetsa mosebetsing, le setjhaba sena sohle se tla kgutlela malapeng a sona ka kgotso.”

Moshe a mamela lentswe la mohwe wa hae, mme a etsa sohle seo a se boletseng. Moshe a kgetha banna ba bohlale hara Baiseraele bohle, a ba etsa dihlooho tsa setjhaba: ya eba babusi ba batho ba dikete, babusi ba batho ba makgolo, babusi ba batho ba mashome a mahlano, le babusi ba batho ba mashome. Ba ahlolela batho ka dinako tsohle. Dinyewe tse boima ba di isa ho Moshe, empa dinyewe tsohle tse nyenyane ba di ahlola ka bobona.

PHALLO 18:13-26

Ka dinako tse ding o ikutlwa a na le kgatello mosebetsing

Jwale, kamora matsatsinyana, Paulosi a re ho Baranabase: “A re boele re tjhakele badumedi motseng o mong le o mong oo re ileng ra phatlalatsa lentswe la Morena ho wona, re bone hore na ba phela jwang.” Jwale Baranabase o ne a lakatsa hore ba ye le Johanne ya bitswang Mareka, empa Paulosi a fumana ho sa lokele hore ba ye le enwa ya ileng a ikgula ho bona ha ba ne ba le Pamfilea, a se ke a ya le bona mosebetsing. Ha eba le phapang e kgolo hoo ba ileng ba arohana; Baranabase a nka Mareka, ba kena ka sekepeng ho tshelela Sipera. Yare hoba Paulosi a kgethe Silase, a tloha a beilwe kalosong ya mohau wa Morena ke badumedi.

DIKETSO 15:36-40

O fa Modimo tlotla bakeng sa katleho ya hae

Kamora hore Modimo a etelle pele Baiseraele ho tshela Lewatle le Lefubedu ba tsamaya moo ho omileng mme ba hlotse Mabotho a Egepeta lewatleng, Baiseraele ba ile ba rorisa Modimo.

Yaba Moshe le bana ba Iseraele ba binela Morena sefela sena, ba re:

“Ke tla binela Morena,

hobane ruri o itlotlisitse ka tlholo;

o lahletse pere

le mopalami wa yona

ka lewatleng.

Morena ke matla a ka,

le thoko ya ka;

ke yena ya mpholositseng,

ke Modimo wa ka,

mme ke tla mo rorisa,

ke Modimo wa ntate,

mme ke tla mo tlotlisa.

Morena ke mohlabani,

lebitso la hae ke Morena.”

PHALLO 15:1-3

O dutse a tshepahala maanong a Modimo

Ha a dumelle katleho ya hae hore e mo tahe. Ha moleko o tla tlung ya hae, ha a thekesele mabapi le kgato eo a lokelang ho e nka. O ema a tsitsitse, a dula a tshepahala ho seo Modimo a se lebeletseng ho yena.

Monga hae a bona hore Morena o na le yena, le hore o atlehisa tsohle tseo a di etsang. Monga Josefa a mo hauhela, mme Josefa a mo sebeletsa. Monga hae a mo etsa mookamedi wa lelapa la hae, le molaodi wa tsohle tseo a nang le tsona. Ho tloha ka nako eo monga hae a neng a mo etsa mookamedi wa lelapa la hae, le wa tsohle tseo a nang le tsona, Morena a hlohonolofatsa lelapa la Moegepeta eo, ka baka la Josefa; mahlohonolo a Morena a ba hodima tsohle tseo a nang le tsona, lapeng le masimong. Yaba tsohle tseo a nang le tsona o di bea taolong ya Josefa, mme ha a ntse a ena le yena a se ke a tshwenngwa ke letho, haese feela ho itjella. Josefa o ne a le motle, a kgahleha.

Kamora tsena mosadi wa monga hae a lakatsa Josefa, mme a re ho yena: “Robala le nna!”

Empa Josefa a hana, a re ho mosadi wa monga hae: “Bona, monga ka ha a tshwenngwe ke letho ha ke le teng, tlung mona, mme tsohle tseo a nang le tsona o di beile matsohong a ka. Tlung ena ha a moholo ho nna; hape ha ho letho leo a nkganelang ka lona, haese wena, hobane o mosadi wa hae. Jwale nka etsa bokgopo bo bokaalo jwang, ka sitelwa Modimo?” Le hoja mosadi a nnile a bua le Josefa ka matsatsi wohle, ha a a ka a mo mamela, leha e le ho robala le yena, kapa le ho ba le yena.

TSHIMOLOHO 39:3-10

O ETSA PHAPANG

Ke monna ya batlang ho etsa tlatsetso setjhabeng. Ha a tshabe ho ikenya kotsing. O hlahisa lentswe la hae mme, ka ho etsa jwalo, o ntlafatsa lefatshe. O sibollotse pitsetso ya hae ho Modimo, mme o e latella ka pelo ya hae yohle.

Mme o sibolla hore: Ke monna!

O na le sebete sa ho etsa se seng molemong wa setjhaba sa habo

Ka kgwedi ya Mmesa, ka selemo sa mashome a mabedi sa puso ya kgosi Aretaseresese, veine e ne e beilwe kapele ho yena. Ka nka veine ena, ka e nea kgosi. Pele ho mona, ke ne ke eso ka ke ema kapele ho kgosi ke hlorile. Yaba kgosi e re ho nna: “Ke ka lebaka lang ha o bonahala o hlorile, empa o sa kule? Hona ho supa hore moya wa hao o a ngongoreha.”

Yaba ke tshoha haholo. Ka re ho kgosi: “Kgosi a e ke e re phelele! Ke tlamehile ho hlora, hobane motse oo mabitla a bo-ntate a leng ho wona, o fetohile lesupi, mme mamati a wona a tjhesitswe ka mollo.”

Jwale kgosi ya re ho nna: “O rata ha ke o etsetsa eng?”

Yaba ke rapela Modimo wa mahodimo. Ka re ho kgosi: “Haeba kgosi e ka kgahlwa, mme eba e hauhetse mohlanka wa yona, a e ke e nthome naheng ya Juda, motseng oo mabitla a bo-ntate a leng ho wona, e le hore ke tle ke o tsose.”

Mofumahadi o ne a dutse lehlakoreng la kgosi, ha kgosi e re ho nna: “Leeto la hao le tla nka nako e kae, mme o kgutle neng?” Kgosi ya ananela kopo ena ya ka, ya ntumella hore ke tsamaye. Ka e bolella hore na ke tla nka nako e kae.

NEHEMIA 2:1-6

O emela se nepahetseng

O na le mokokotlo mme ha a tshabe ho ikemela, esita le kgahlanong le baokamedi ba hae. Leha a hanyetsa maikutlo a batho ba bang, o dula a ba hlompha. Daniele, moditjhaba lekgotleng la kgosi ya Babilona, o itshwareleditse molaong wa Modimo kgahlanong le kgosi boyena.

Kgosi ya laela Ashepenase, mookamedi wa bahlanka ba kgosi, ho kgetha banna ba bang hara bana ba Iseraele, ba madi a bokgosi le a bohosana. A re e be bahlankana ba se nang sepha, ba ditjaka, ba rutilweng bohlale bohle, ba nang le tsebo, ba dikelello di tjhatsi, ba ka tsebang ho sebetsa ka tlung ya kgosi. E be ba ka rutwang puo le dingodilweng tsohle tsa Bakalatiya. Kgosi ya lalela hore ka letsatsi le leng le le leng ba fuwe dijo tse jewang ke yona, le veine e nowang ke yona. Ba ne ba lokela ho rutwa ka dilemo tse tharo, ba nto qala ho sebeletsa kgosi.

Hara bona ho ne ho ena le banna ba morabe wa Juda, e leng Daniele le Hananiya, le Mishaele le Asariya. Mookamedi wa bahlanka ba kgosi a ba rea mabitso asele, a re Daniele ke Beleteshasare, Hananiya ke Shaderaka, Mishaele ke Meshake, Asariya ke Abedenego.

Daniele a qetela ka pelong hore a ke ke a itshilafatsa ka dijo tse jewang ke kgosi, leha e le ka veine e nowang ke yona kgosi. Ka baka leo, a kopa mookamedi wa bahlanka ba kgosi hore a mo dumelle ho se itshilafatse ka dijo le ka dino tseo.

DANIELE 1:3-8

O itlhobohanya le ho hloka toka

O a tshwarela. Setefane, moshwelatumelo wa pele wa Mokreste, o tlepeditswe ke Bajuda hobane o ne a hasanya Lentswe a sa tshabe letho. Ka mantswe a hae a ho qetela, o ile a kopa Modimo ho tshwarela bafenethi ba hae.

Yare ha ba utlwa tsena, dipelo tsa bona tsa hlabeha, mme ba mo tsikitlanyetsa meno. Empa kaha a ne a tletse Moya o Halalelang, a tadima lehodimong, a bona kganya ya Modimo, le Jesu a eme ka letsohong le letona la Modimo, mme a re: “Bonang! Ke bona mahodimo a butswe, le Mora Motho a eme ka letsohong le letona la Modimo.”

Jwale ba howa ka mantswe a phahameng, ba ithiba ditsebe, ba mo rutlolohela hong. Ba mo kgarameletsa kantle ho motse, ba mo tlepetsa ka majwe. Dipaki tsa bea diaparo tsa tsona maotong a mohlankana ya bitswang Saule.

Ba tlepetsa Setefane ka majwe, a ntse a rapela, a re: “Morena Jesu, amohela moya wa ka!” Yaba o a kgumama, o howa ka lentswe le phahameng, o re: “Morena, o se ke wa ba balla sebe sena.” Hoba a rialo, a ithoballa.

DIKETSO 7:54-60

Ha a iphetetse. Ntle le lebaka, Morena Saule a batla ho bolaya Davida. Ka letsatsi le leng, Davida a fumana monyetla o motle wa ho bolaya Saule. Saule o ne a ile lehaheng a le mong. Ho tswa sebakeng seo a neng a ipatile ho sona kamorao lehaheng le lefifi, Davida a ka be a qetile ka bophelo ba Saule ya neng a sa mmone. Leha ho le jwalo, a hana ho iphetetsa kgahlanong le sera sa hae. Ha batho ba sa mmone, a seha sekotwana sa lesela seaparong sa Saule mme, ka ho etsa jwalo, a paka ho hloka molato ha hae. Ha morao, a toba Saule mabapi le seo a se entseng:

“Ke ka baka lang ha o mamela batho ba reng: ‘Itlhokomele, Davida o rata ho o ntsha kotsi?’ Kajeno lena o bone kamoo Morena a neng a neelane ka wena matsohong a ka kateng, ha o le ka lehaheng. Ba bang ba ne ba re ke o bolaye, empa ke ile ka o hauhela, ka re: ‘Nke ke ka isa monga ka letsoho, hobane ke motlotsuwa wa Morena.’ Hape ako bone, ntate: Bona qola ya seaparo sa hao ke ena ka letsohong la ka. Ke ile ka seha qola ya seaparo sa hao, empa ha ke a ka ka o bolaya. Bona he, o be o tsebe hore ha ke a o rerela bobe, kapa ho o fetohela. Ha ke a o sitelwa, empa wena o ntse o laletse hore o mpolaye. Morena a ke a ahlole pakeng tsa rona le wena, mme Morena e be mophetetsi wa ka ho wena. Empa nna nke ke ka o isa letsoho. Jwalokaha maele a baholoholo a bolela: ‘Bokgopo bo etswa ke ba kgopo,’ empa nna nke ke ka o isa letsoho.

“Ke mang eo kgosi ya Iseraele e tswileng bosele ka baka la hae? Ke mang eo e mo phaladisang? E phaladisa ntja e shweleng, kapa letsetse! Ka baka leo, Morena e ke e be yena moahlodi, a ahlole pakeng tsa rona le wena. A ke a bone, a mpuelle, a nnamolele matsohong a hao.”

1 SAMUELE 24:9b-15

KE MOETAPELE WA SEMOYA

O ikemiseditse ho nka boetapele ba semoya ha a hlokwa ho etsa jwalo. Ha se ha kaalo hore ke moruti, empa o mamela ha Modimo a mmitsa hore a pake, hore a thuse ba nang le tlhoko ya semoya, le ho etella pele ho kgutlela ho Yena. O mamela Modimo mme o phetha karolo ya hae bakeng sa kereke.

Mme o sibolla hore: Ke monna!

O ikemiseditse ho atamela ha Modimo a mmitsa

Modimo a bona hore lefatshe le bodile, batho bohle ba itshilafaditse. Jwale Modimo a re ho Nowe: “Ke rerile ho fedisa tsohle tse phelang lefatsheng, hobane lefatshe le tletse dipolayano ka baka la batho; ke tla ba timetsa mmoho le lefatshe.

“Iketsetse areka ka difate tsa phaena, o e etse dikamore, mme o e bitiele ka boka kantle le kahare.”

Nowe a etsa jwalo; a etsa jwalokaha Modimo a ne a mo laetse.

TSHIMOLOHO 6:12-14,22

O kgothaletsa batjha ho boloka tumelo ya bona

Nna Paulosi, maopostola wa Kreste Jesu, ka taelo ya Modimo, Mopholosi wa rona, le ya Jesu Kreste, tshepo ya rona, ke dumedisa Timothea, ngwanaka wa sebele tumelong, ke re: Mohau, lereko le kgotso ya Modimo Ntate le ya Kreste Jesu, Morena wa rona, di ke di be le wena.

Timothea, ngwanaka, ke ena taelo eo ke o fang yona, ho ya ka dipolelo tsa boporofeta bo boletsweng ka wena. Ka tsona lwanela Modimo senna, o be le tumelo le letswalo le kgutsitseng. Ba bang ha ba a ka ba mamela matswalo a bona, mme ba ile ba senyehelwa ke tumelo ya bona. Hara bona ho na le Hemenaiose le Alekesandere, bao ke ba neetseng Satane, ba tle ba ithute ho se nyefole.

1 TIMOTHEA 1:1-2,18-20

O nka kemo mabapi le ditaba tsa semoya

Moapostola Paulosi o buile ka matla kgahlanong le boikaketsi ba badumedi ba bang, ba neng ba qadile ho hlahlathella thoko le Lentswe.

Empa yare ha Kefase a fihla Antiokia, ka mo hanyetsa sefahlamahlo, hobane o ne a fositse. Pele ba bang ba tswang ho Jakobo ba fihla, Kefase o ne a eja le baditjhaba, empa yare ha ba se ba fihlile, a ikgula, a iketsa mokgelo, hobane o ne a tshaba Bajuda. Bajuda ba bang le bona ba ikaketsa jwaloka yena, hoo le Baranabase a bileng a kgeloswa ke boikaketsi boo ba bona.

Yare ha ke bona hore ha ba tsamaye ka nnete ya molaetsa o molemo, ka re ho Kefase, mahlong a bona bohle: “Ha wena, o leng Mojuda, o phela jwaloka moditjhaba, e seng jwaloka Mojuda, ho ya kang ha o qobella baditjhaba ho phela jwaloka Bajuda?”

BAGALATA 2:11-14

O hlomella ba bang ka nnete ya Lentswe

Moo Efese ha fihla Mojuda e mong ya bitswang Apolosi, ya tswaletsweng Alekesanderia, e le monna wa kgeleke, ya neng a hlalefetse Mangolo ka ho tlala. O ne a rutilwe Tsela ya Morena. A bua ka ho tjheseha moyeng, a ruta ditaba tse amanang le Jesu ka hloko, le hoja a ne a tseba kolobetso ya Johanne feela. A qala ho bua ka sebete ka tlung ya thapelo, mme ha Prisilla le Akulase ba mo utlwile ba mo isa ha bona, ba mo hlalosetsa Tsela ya Modimo ka hloko e fetang.

DIKETSO 18:24-26

Yena le lelapa la hae ba teka mohlala o motle wa boinehelo ho Modimo

“Ka baka leo he, tshabang Morena, le mo sebeletse ka botshepehi le ka nnete, le furalle medimo eo bo-ntata lona ba neng ba e sebeletsa ha ba le mose wane ho Noka, leha ba le Egepeta, mme lona le sebeletse Morena. Haeba le bona hore ke ntho e mpe ho sebeletsa Morena, ikgetheleng hona kajeno hore na le tla sebeletsa mang: E ka ba medimo eo bo-ntata lona ba neng ba e sebeletsa ha ba le mose wane ho Noka, kapa medimo ya Baamore, bao le ahileng naheng ya bona. Empa ha e le nna le ba lelapa la ka re tla sebeletsa Morena.”

JOSHUA 24:14-15

O latela Modimo ho ya qetellong

Ha a atamela qetello ya bophelo ba hae, moapostola Paulosi o ne a kgona ho ngola:

Ha e le nna ke se ke le lekgatheng la ho etswa sehlabelo, mme nako ya ho shwa ha ka e fihlile. Ke lwanetse tsa Modimo senna, ke qetile thota ya peiso, ke bolokile tumelo. Jwale ke se ke beetswe mofapahlooho wa ho loka, oo Morena, moahlodi ya lokileng, a tlang ho mputsa ka wona ka Letsatsi lela; e seng nna feela, empa le bohle ba lebeletseng boiponahatso ba hae.

2 TIMOTHEA 4:6-8)

O siya morao letlotlo la semoya

Ha e le wena, o ntatetse ka hloko thutong, metsamaong, mererong, tumelong, mamellong, leratong, tiisetsong, ditlhorisong le ditlhokofatsong tse ileng tsa ntlhahela Antiokia, Ikonione le Lesitera. Ditlhoriso tseo ke ileng ka di mamella ke tse kaakang! Empa Morena o ile a ntopolla ho tsona kaofela. Efela bohle ba ratang ho phela ho Kreste Jesu ka borapedi, ba tla hloriswa. Ha e le batho bao ba kgopo, ba mamenemene, bobe ba bona bo tla nne bo tote, ba thetse ba bang, le bona ba thetsehe. Empa wena, kgomarela tseo o di rutilweng ka mokgwa o kgodisang, o ntse o tseba hore na o di rutilwe ke mang. Ho tloha bonyenyaneng ba hao o tsebile Mangolo a Halalelang, a nang le matla a ho o hlalefisa, o tle o pholoswe ka ho dumela ho Kreste Jesu.

2 TIMOTHEA 3:10-15

KA DINAKO TSE DING O A SOTLEHA

O lemoha hore dintho tsohle bophelong ba hae ha se kamehla di tsamayang ka thello. O a hlokofala ha dintho tse seng monate di mo etsahalla, ka dinako tse ding e le ka lebaka la dikgetho tsa hae tse fosahetseng. Empa ho na le maemo a mang hape a mo utlwisang bohloko ao a se nang taolo hodima oona. Ka dinako tse ding o sokodiswa ke ho itokolla ha hae diketsahalong tsa hae tsa nakong e fetileng, empa ka dinako tse ding o kgona ho bua le Modimo mabapi le tshotleho ya hae le ho toba bohloko ba hae. O lemoha hore ha a kgone ho qala botjha, ho sa natswe dintho tsohle tseo e ka bang di mo hlahetse pele.

Mme o sibolla hore: Ke monna!

Leha a sebeletsa Modimo, dintho tse seng monate di sa ntse di mo hlahela

Ka letsatsi le leng bara ba Jobo le baradi ba hae ba ne ba le ka tlung ya moholwane wa bona ba eja, ba enwa. Leqosa la fihla ho Jobo, la re: “Dipholo tsa hao di ne di ntse di lema, ditonki di ntse di fula pela tsona. Ke ha Basheba ba di wela hodimo, ba di hapa, ba bolaya bahlanka bohle ba hao ka sabole. Ke nna feela ya phonyohileng ho tla o tsebisa.”

Yare leqosa leo le sa ntsane le bua, le leng la fihla, la re: “Letolo le ile la theoha lehodimong, la tjhesa dikgutshwane, le bahlanka ba hao, ha re lore! Ke nna feela ya phonyohileng ho tla o tsebisa.”

Yare le leo le sa ntsane le bua, le leng la fihla, la re: “Bakalatiya ba ile ba fihla ka mabothwana a bona a mararo, a hlaselang, ba futuhela dikamele, ba di hapa; ba bolaya le bahlanka ba hao ka sabole. Ke nna feela ya phonyohileng ho tla o tsebisa.”

Yare le leo le sa ntsane le bua, le leng la fihla hape, la re: “Bara ba hao le baradi ba hao ba ne ba le ka tlung ya moholwane wa bona, ba ntse ba eja, ba enwa. Hanghang ha fihla sefefo se matla, se etswa lehwatateng. Sa diha dihuku tse nne tsa ntlo, ya buramela hodima bona, mme ba eshwa. Ke nna feela ya phonyohileng ho tla o tsebisa.”

Yaba Jobo o a ema, o hahola seaparo sa hae, o beola hlooho ya hae, o itahlela fatshe ho rapela, o re:

“Ke tswetswe ke mme ke le feela,

ke tla ya lebitleng

ke ntse ke le feela.

Morena o na fane,

Morena o amohile,

ho ke ho roriswe lebitso la hae.”

Ho tsena tsohle tse etsahetseng, Jobo ha a a ka a etsa sebe, kapa a re Modimo o sebeditse ka mokgwa o sa mo tshwaneleng.

JOBO 1:13-22

O tshwerwe ke lefu le sa foleng

Mehleng eo, Hesekiya a kulela lefu. Yaba moporofeta Esaya, mora wa Amose, o fihla ho yena, o re: “Morena o bua tjena: ‘Lokisa tsa lelapa la hao, hobane o tla shwa; o ke ke wa hlola o phela.’ ”

2 DIKGOSI 20:1

O isa bohloko ba hae ho Modimo.

Jwale Hesekiya a retelehela leboteng, a rapela Morena, a re:

“Oho, Morena, ke a o kopa: Ako hopole kamoo ke o sebeleditseng kateng ka botshepehi, le ka pelo e se nang mano, mme ka etsa tse lokileng mahlong a hao.” Yaba Hesekiya o lla habohloko.

2 DIKGOSI 20:2-3

O sotleha ka lebaka la dikgetho tse fosahetseng tsa ngwana wa hae

Isaka le Rebeka ba ne ba sa thabiswa ho hang ke basadi ba babedi bao mora wa bona Esau a ba nyetseng.

Ha Esau a ena le dilemo tse mashome a mane a nyala Jehudite, moradi wa Beeri wa Mohete, le Basemate, moradi wa Elone wa Mohete. Basadi bana ba sulafaletsa Rebeka le Isaka bophelo.

TSHIMOLOHO 26:34-35

Bophelo ba hae ba nakong e fetileng bo ne bo mo tshwenya

Moshe o tlohile tlung ya borena mme a bona ka moo batho ba sotlehang tlasa Baegepeta. Ka letsatsi le leng a kopana le Moegepeta a sotla e mong wa batho ba habo. Ka kgalefo e kgolo, Moshe a bolaya Moegepeta mme a epela setopo sa hae lehlabatheng.

Ka letsatsi le hlahlamang a ya hape, a bona banna ba Baheberu ba babedi ba lwana; yaba o re ho ya molato: “Ke ka baka lang ha o otla ngwaneno?”

Eo a araba, a re: “Ke mang ya o beileng hore o be mmusi le moahlodi wa rona? O so rata ho mpolaya jwalokaha o bolaile Moegepeta?” Yaba Moshe o a tshoha, o re: “Ruri taba ena e a tsejwa!”

Yare ha Faro a utlwela taba ena, a batla ho bolaya Moshe. Empa Moshe a baleha Faro, a tshabela naheng ya Midiane.

PHALLO 2:13-15a

Ho na le mefokolo bophelong ba hae

Mefokolo ena e mo tlisetsa bohloko, empa o e lwantsha ka mohau wa Modimo.

Ke hlabilwe ka moutlwa mmeleng, e leng moromuwa wa Satane, hore a nne a ntjabele, esere ka ikgantsha. Ke rapetse Morena hararo hore ntho ena e tlohe ho nna, empa a re ho nna: “Mohau wa ka o o lekane, hobane matla a ka a phethahala ka ba fokolang.” Ha ho le jwalo, ke tla ithorisa ka bofokodi ba ka ka thabo e kgolo, hore matla a Kreste a tle a be ho nna. Ka baka leo, ke thabela bofokodi, mahlapa, ditsietsi, ditlhoriso, le mahlomola, ka baka la Kreste, hobane ha ke fokola, eba ke hona ha ke le matla.

2 BAKORINTHE 12:7b-10

Ka dinako tse ding o ikutlwa a hloname mme a le kotsing

Modimo wa ka, Modimo wa ka,

o ntahletseng?

O hole le ho mpholosa,

ha o utlwe ho dumaela ha ka.

Modimo wa ka,

ke ipiletsa le motsheare,

empa ha o nkarabe;

ke howa le bosiu, ha ke kgutse.

Athe wena o a halelela,

wena eo Iseraele

a o binelang dithoko.

Se be hole le nna,

hobane matshwenyeho a haufi,

mme ha ho ya ka nthusang.

Dipohwana tse ngata di ntikile,

dipoho tsa ditonana tsa Bashane

di mpokanetse;

dira di mpetletse meno,

jwaloka tau tse purumang,

tse harolang.

Ke jwaloka metsi a tsholohang,

masapo a ka a tswenehile;

pelo ya ka e jwaloka tshotso,

e qhibidiha ka sefubeng sa ka;

mmetso wa ka

o omeletse jwaloka lengetana,

leleme la ka

le kgomaretse mahalapeng a ka.

O nthobaditse leroleng la lefu.

PESALEMA 22:2-4,12-16

Empa o lemoha hore Modimo o tla mo thusa hape

Mahlo a ka a tadima dithabeng;

ekaba thuso ya ka e tla tswa kae?

Thuso ya ka e tswa ho Morena,

ya entseng mahodimo le lefatshe.

A ke ke a tlohela leoto la hao,

a le tlohella ho thella,

molebedi wa hao a ke ke a otsela.

Ruri molebedi wa Iseraele

ha a otsele, ha a kgalehe.

Morena ke molebedi wa hao,

Morena ke moriti wa hao

ka letsohong la hao le letona.

Tsatsi le ke ke

la o ntsha kotsi motsheare,

leha e le kgwedi bosiu.

Morena o tla o sireletsa,

a o sireletse bobeng bohle,

a baballe bophelo ba hao.

Morena o tla o lebela

ha o eya le ha o kgutla,

ho tloha jwale le kamehla yohle.

PESALEMA 121:1-8

O tseba hore a ka qala botjha, ho sa natswe tsa nakong ya hae e fetileng

Modimo o bitseditse Paulosi bophelong bo botjha, leha a ile a hlorisa Kereke ya Jesu Kreste. Paulosi o tiisa sena a sa tshabe letho ho Kgosi Ageripa:

“Yaba ke ya Damaseka ke neilwe matla le thomo ke baprista ba baholo. Jwale, kgosi, hara mpa ya motsheare, ha ke le tseleng, ka bona kganya e fetang ya letsatsi e tswang lehodimong; ya nteela hare le bao ke neng ke tsamaya le bona. Yare hoba bohle re wele fatshe, ka utlwa lentswe le re ho nna, ka Seheberu: ‘Saule! Saule! O ntlhorisetsang na? Ho thata ho wena ho raha ditsenene!’

“Yaba ke re: ‘O mang, Morena?’

“Morena a re: ‘Ke nna Jesu, eo o mo hlorisang.’ Empa tsoha, o eme, hobane ke iponahaditse ho wena, hore ke o kgethe ho ba mosebeletsi le paki ya tseo o di boneng ka nna, le tseo ke tla iponahatsa ho wena ka tsona. Ke tla o namolela ho Bajuda le ho baditjhaba, bao nna ke o romang ho bona. O tla ba tutubolla, ba tswe lefifing ba ye leseding; ba tswe matleng a Satane, ba ineele ho Modimo, mme ka ho dumela ho nna ba tle ba fumane tshwarelo ya dibe tsa bona, ba be le kabelo hara ba halaleditsweng!

“Ke ka hona, kgosi Ageripa, ke sa kang ka hana ho mamela pono eo ya lehodimo.”

DIKETSO 26:12-19

O tseba hore Modimo o na le yena kamehla, esita leha a sotleha

Josefa o utlwile boteng ba Modimo, esita leha a qositswe ka leshano mme a hlahlelwa tjhakaneng.

Kgalefo ya hae ya tlokoma. Monga Josefa a mo nka, a mo kenya tjhankaneng, sebakeng seo batshwaruwa ba kgosi ba neng ba kwallwa ho sona, mme a ba moo tjhankaneng.

Empa Morena a ba le Josefa, a mo hauhela, a etsa hore mookamedi wa tjhankana a mo rate. Mookamedi wa tjhankana a bea batshwaruwa bohle ba tjhankaneng tlasa taolo ya Josefa, mme tsohle tse etswang moo di ne di etswa ka taelo ya Josefa. Mookamedi wa tjhankana o ne a se a sa itshwenye ka letho le taolong ya Josefa, hobane Morena o ne a ena le yena, mme tsohle tseo a neng a di etsa Morena o ne a di atlehisa.

TSHIMOLOHO 39:19b-23

Leha a sotlehile, o tseba hore Modimo o na le morero o moholo ka bophelo ba hae

Leha baholwane ba Josefa ba mo etseditse leeme, o ile a kgona ho kgutla mme a bona lentswe la Modimo bophelong ba hae.

Josefa a re ho bana babo: “Ke nna Josefa; na ntate o sa phela?” Empa bana babo ba sitwa ho mo arabela, hobane ba ne ba tshohile ha ba bona hore o a phela.

Kahoo Josefa a re ho bana babo: “Atamelang ho nna hle!” Yaba ba a atamela, mme a re ho bona: “Ke nna Josefa, ngwanabo lona, eo le neng le mo rekise Egepeta. Le se ke la itshwabela, leha e le ho ikgalefela, kahobane le nthekisitse mona. Modimo o ntlisitse mona pele ho lona, hore bophelo bo tle bo bolokehe. Tlala e se e aparetse naha ka dilemo tsena tse pedi, empa ho sa na le dilemo tse hlano tseo ka tsona ho sa tlo lengwa le ho kotulwa. Modimo o nthometse mona pele ho lona, hore le be le ditloholo naheng ena, le ho le baballa, hore le tle le pholohe le le bangata.

“Hase lona le nthometseng mona, empa ke Modimo. O nkentse moeletsi wa Faro, le morena wa lelapa lohle la hae, le mmusi wa naha yohle ya Egepeta.”

TSHIMOLOHO 45:3-8

O rorisa Modimo leha a ile a sotleha

Paulosi le Silase ba sotleha ka lebaka la hobane ba phatlaladitse Lentswe la Jesu Kreste.

Letshwele la kopana, la ba tsohela matla, baahlodi ba ba tabolela diaparo, mme ba laela hore ba shapuwe. Ha ba se ba ba ntshitse metopa e mengata, ba ba hlahlela tjhankaneng, ba laela molebedi ho ba lebela ka thata. Yena ha a fumane taelo e jwalo, a ba hlahlela kaharehare ho tjhankana, a tlamella maoto a bona pakeng tsa dikoqo.

Ka seroko, Paulosi le Silase ba rapela, ba tlotlisa Modimo ka difela, mme batshwaruwa ba ba mamela.

DIKETSO 16:22-25

O PHELA KA TSHEPO

Hara ho hloka bonnete le mathata a bophelo, o itshwarella tshepong ya hore Modimo o a fana. O sheba maemo a hae a fetileng mme o dula a na le tshepo hobane o tseba hore ke motho wa Kreste, a phela kapa a shwele, mme ka hona o na le bokamoso.

Mme o sibolla hore: Ke monna!

O tseba hore, ha a le ho Modimo, a ka toba bokamoso

Leha bokamoso bo sa tsejwe mme ka dinako tse ding bo tshosa, o tseba hore bokamoso ba hae bo matsohong a Modimo. Hohle moo tsela ya bophelo e mo isang teng, o tseba hore Modimo o tla ba teng lehlakoreng la hae.

Moshe a bitsa Joshua, mme moo Baiseraele bohle ba ntseng ba bona, a re ho yena: “Tsoha molota, o be sebete, hobane ke wena ya tla tsamaya le setjhaba sena, ho ya kena naheng eo Morena a neng a hlapanyetse bo-ntata sona, hore o tla se nea yona. Wena o tla etsa hore se e je lefa. Ke Morena ya tla o etella pele. O tla ba le wena; a ke ke a o lahla kapa a o furalla. O se ke wa tshaba kapa wa tsieleha.”

DIPOLELO 31:7-8

Ka tumelo Aborahama o ile a mamela ha Modimo a mmitsa, mme a fallela naheng e tlang ho ba lefa la hae; a tloha a sa tsebe moo a yang teng. Ka tumelo ya eba mojaki naheng eo a e tshepisitsweng. A phela ditenteng le Isaka le Jakobo, bao e bileng majalefa a tshepiso e le nngwe hammoho le yena. O ne a ntse a lebeletse motse o nang le motheo o tiileng, e leng motse o rerilweng, mme wa hahwa ke Modimo ka sebele.

BAHEBERU 11:8-10

O lemoha Modimo dibakeng tseo a sa di lebellang ka ho fetisisa bophelong ba hae

Ka ho hloka bonnete ba hore na bokamoso bo mo tshwaretseng, Jakobo a etela seng sa habo mme wa hae se neng se phela naheng ya boditjhaba. Ka bosiu bo bong, Modimo a hlaha ho yena pela tsela moo a neng a robetse teng.

A bona Morena a eme kahodimo ho yona, a ntse a re: “Ke nna Morena, Modimo wa ntatao Aborahama, le Modimo wa Isaka. Naha eo o robetseng ho yona ke tla o nea yona le ditloholo tsa hao. Ditloholo tsa hao di tla ba kaalo ka lerole la lefatshe, mme o tla namela bophirimela, le botjhabela, le leboya, le borwa. Merabe yohle ya lefatshe e tla hlohonolofatswa ka wena le ka ditloholo tsa hao. Bona, ke na le wena, mme ke tla o sireletsa hohle moo o yang teng, ke be ke o kgutlisetse naheng ena. Ha nka ke ka o furalla, ho fihlela ke etsa seo ke se buileng ho wena.”

Yaba Jakobo o phaphama borokong, o re: “Ruri Modimo o teng sebakeng sena; feela ke ne ke sa tsebe.” A tshaba, mme a re: “Sebaka see se tshabeha hakaakang! Sebaka sena ke sona ntlo ya Modimo, ebile ke kgoro ya lehodimo.”

TSHIMOLOHO 28:13-17

O tseba hore ho na le bophelo bo mo emetseng kamora lefu

Leha moapostola Paulosi a bile le nalane e molemo lefatsheng, e ne e le takatso ya hae e kgolo ho siya mathata a lefatshe lena mme a kopane le Kreste tlotlong e sa feleng.

Seo ke se lebeletseng, mme ke se tshepileng, ke sena: Ha ke na ho swabiswa ke letho, empa jwale le kamehla ke na le tshepo e tiileng ya hore Kreste o tla tlotliswa ka nna, leha nka shwa kapa ka phela. Ho nna, bophelo ke Kreste, mme lefu le molemo ho feta. Empa haeba ho phela lefatsheng ho ka nthusa ho phetha mosebetsi wa bohlokwa, ke tla kgetha eng? Ha ke tsebe. Ke qakilwe ke ntho tsena tse pedi: Ke lakatsa ho falla bophelong bona, ke yo ba le Kreste, mme hona ho molemo ka ho fetisisa, empa ho phela lefatsheng ho ntse ho hlokahala haholo, ka baka la lona.

BAFILIPI 1:20-24

O lebeletse ho kgutla hape ha Kreste

Paulosi hape a kgothaletsa badumedi ho phela ka tebello ya ho kgutla ha Jesu.

Bana beso, ha e le dinako le metsotso ha le hloke hore le ngollwe ka tsona. Le lona le tseba hantle hore Letsatsi la Morena le tla tla jwaloka leshodu le tlang bosiu. Mohla batho ba reng: “Ke kgotso, ha ho kotsi,” ke mohla timelo e tla ba tsometsa jwalokaha bohloko ba pelehi bo tsometsa moimana, mme ba ke ke ba phonyoha.

Empa lona, bana beso, ha le lefifing, hoo Letsatsi leo le ka le tsometsang jwaloka leshodu. Lona bohle, le leng bana ba lesedi, le rata motsheare. Ha re ba bosiu, ha re rate lefifi. Ha ho le jwalo, re se ke ra robala jwaloka ba bang bohle, re mpe re fadimehe, mme re be le boitshwaro. Ba robalang ba robala bosiu, le ba tahwang ba tahwa bosiu. Ha e le rona ba ratang motsheare, a re beng le boitshwaro, re apare tshireletso ya sefuba, e leng tumelo le lerato, re rwale katiba ya tshepe ya pholoho. Modimo ha a a re bopela ho re halefela, empa o re bopetse ho rua pholoho ka Morena Jesu Kreste, ya re shwetseng, e le hore, leha re fadimehile kapa re robetse, re tle re phele mmoho le yena. Ka baka leo, le ke le tshedisane, mme le matlafatsane, jwalokaha le fela le etsa.

1 BATHESALONIKA 5:1-11

PHETHELO

Dikarolwana tsa Lengolo bukaneng ena di hlakisa mahlakore a fapafapaneng a ho ba monna a sa ntseng a sebetsa ho banna kajeno. Dithapelo tsa rona ke hore di tla o thusa ho utlwisisa boemo ba nnete bo tobileng banna ba kajeno ka botlalo. Bibele ha e pate nnete ya hore lefatshe ha le a loka ka dinako tse ding mme banna ba Bibeleng hangata ha ba na boikemelo bo tiileng. Leha ho le jwalo, o ka ba le bonnete ba hore o tla fumana tshepo Mangolong ho hlola maemo afe kapa afe ao o ka iphumanang o le ho oona. O tla boela tseleng ya hao haeba e ne e o lahlehetse. O tla phahamiswa le ho kgothatswa haeba o wele mme o lemetse. Mangolo a o phephetsa botjha hore o phethahatse tshebetso le ditebello tse ho wena jwalo ka monna wa modumedi. Bongata ba dikarolwana tsa Mangolo tse bukaneng ena di hlohleletsa le ho o phephetsa maemong a hao a kgetholohileng.

Fumana Bibele ka leleme la heno

I am he

First digital edition 2017

Bible text: The Bible in Sesotho 1989 Translation (Standard Orthography)

© Bible Society of South Africa 1989, 2017

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2129-0
Mobi-format:   ISBN 978-0-7982-2130-6
PDF-format:     ISBN 978-0-7982-2131-3

Bibles and audio Bibles are available on the BibleSA-app